Előterjesztés

a Közgyűlés részére

Tisztelt Közgyűlés!

A temetőkről és temetkezésről szóló 1999. évi XLIII. törvény (a továbbiakban: Ttv.) felhatalmazása alapján a Fővárosi Önkormányzat megalkotta a kegyeleti közszolgáltatás díjairól szóló 65/2000. (XII. 19.) Főv. Kgy. rendeletét (a továbbiakban: Rendelet).

A Budapesti Temetkezési Intézet Zrt. (a továbbiakban: BTI Zrt.) 2015. június 1-jén levélben fordult a Főpolgármesteri Hivatalhoz (1. melléklet), melyben kérte Rendelet mellékletének V. pontjában lévő, gépjárművel temetőbe történő behajtás díjaira vonatkozó rendelkezések módosítását.

A módosítási igényben a BTI Zrt. jelezte, hogy az üzemeltetésében lévő mintegy 555 hektárnyi területhez tartozó úthálózat elhasználódott, azonban azok felújítása jelentős mértékű beruházási igényt vonna magával. A BTI Zrt. jelenleg az éves beruházási keret 10%-át, kb. 25 millió forintot költ az úthálózat javítására évente, azonban ez az összeg nem elegendő a gyorsabb ütemű és teljes körű beruházások elvégzésére. Az úthálózat gyorsabb ütemű felújításához többletforrásra lenne szükséges.

A BTI Zrt. a többletforrást úgy kívánja biztosítani, hogy a Rendeletben jelenleg nevesített négy temetőn felül (Újköztemető, Farkasréti temető, Erzsébeti temető, Óbudai temető)   
2016. január közepétől további három temető esetén is díjat szedne a temetőbe gépjárművel történő behajtásért (Rákospalotai temető, Megyeri temető, Csepeli temető). A díjak mértéke megegyezne a Rendeletben jelenleg szereplő temetőkbe történő behajtási díj mértékével (nettó 220,- Ft/alkalom).

A Rendeletbe esetlegesen bekerülő három temetőbe jelenleg nem lehetséges a gépjárművel történő behajtás, azonban a Rendelet módosítását követően az érintett temetők parcelláinak gépjárművel való megközelítése is biztosítottá válik.

A Ttv. 40. § (2) bekezdés d) pontja lehetőséget biztosít a temetőbe történő behajtási díjak meghatározására.

*„40. § (2) A temető tulajdonosa, köztemető esetén az önkormányzat a temető üzemeltetésével és fenntartásával kapcsolatosan felmerült szükséges és indokolt költségek alapján állapítja meg*

*d) a temetőbe való behajtás díját.”*

Tekintettel arra, hogy módosítással érintett három temetőből kettő (Rákospalotai temető, Megyeri temető) a Közszolgáltató kizárólagos tulajdonát képezi, így annak érdekében, hogy a behajtási díjak a Rendeletben rögzítésre kerülhessenek, szükséges Ttv. köztemető fogalmánál megkövetelt „temető tulajdonosával kötött megállapodás” megléte. Emiatt szükséges a BTI Zrt. és a Fővárosi Önkormányzat között érvényben lévő Kegyeleti Közszolgáltatási Keretszerződés módosítása, melyben a BTI Zrt. nyilatkozik, hogy a tulajdonát képező temetőkben a Fővárosi Önkormányzat a köztemető fenntartására vonatkozó kötelezettségét teljesítheti.

A Rendelet módosítására vonatkozó javaslatot az előterjesztés 2. melléklete, a kapcsolódó szerződésmódosítást az előterjesztés 3. melléklete tartalmazza.

A testületi előterjesztések előkészítésének és a testületi döntések végrehajtásának hivatali rendjéről szóló 50/2015. (VI. 1.) normatív utasításban előírtaknak megfelelően a módosító rendelet tekintetében megtörtént a lakosság közvetlen tájékoztatása a [www.budapest.hu](http://www.budapest.hu) honlapon keresztül annak érdekében, hogy az érintettek tudomást szerezzenek a készülő rendelet-tervezetről.

A jogalkotásról szóló 2010. évi CXXX. törvény 17. §-a szerinti, a módosító rendelethez szükséges előzetes hatásvizsgálati lapot az előterjesztés 4. melléklete tartalmazza.

A Ttv. 40. § (5) bekezdése értelmében a díjmegállapítással kapcsolatban a fogyasztók területileg illetékes érdek-képviseleti szerveinek véleménye kikérésre került (5. melléklet).

Fentiekre tekintettel kérem a Tisztelt Közgyűlést az előterjesztés megtárgyalására, valamint az alábbi döntési javaslatok elfogadására.

Döntési javaslat

A Fővárosi Közgyűlés úgy dönt, hogy:

megalkotja …/2015. (…) Főv. Kgy. rendeletét a kegyeleti közszolgáltatás díjairól szóló 65/2000. (XII. 19.) Főv. Kgy. rendelet módosításáról az előterjesztés 2. melléklete szerinti tartalommal.

jóváhagyja és megköti a Budapesti Temetkezési Intézet Zrt.-vel a  
Közszolgáltatási Keretszerződés 2. módosítását a jelen előterjesztés 3. melléklete szerinti tartalommal, és felkéri a főpolgármestert annak aláírására.

határidő: 5 nap

felelős: főpolgármester

**Határozathozatal módja: az 1. pont esetében minősített szavazattöbbség, a 2. pont esetében egyszerű szavazattöbbség szükséges**

Budapest, 2015. november „ ”

|  |
| --- |
|  |
| Szeneczey Balázs dr.  főpolgármester-helyettes |
| Láttam: |
| Sárádi Kálmánné dr.  főjegyző |

mellékletek:

1. BTI Zrt. levele
2. a kegyeleti közszolgáltatás díjairól szóló 65/2000. (XII. 19.) Főv. Kgy. rendelet módosításáról szóló …/2015. (…) Főv. Kgy. rendelet tervezete
3. Közszolgáltatási Keretszerződés 2. módosítása
4. Hatásvizsgálati lap
5. területileg illetékes érdek-képviseleti szervek véleményének kikérése